### Beslutningstema

Det skal besluttes, om der skal gives landzonetilladelse til opstilling af en husstandsvindmølle på [adresse],   6780 Skærbæk.

### Historik

Tønder Kommune meddelte den 19. november 2007 landzonetilladelse til opstilling af en husstandsvindmølle på ejendommen matr. nr. 72 Rejsby Ejerlav, beliggende [adresse], 6780 Skærbæk med samme placering, som den ansøgte husstandsvindmølle.

Det fremgår af landzonetilladelsen, at vindmøllen vil have en højde på 20 m og et vingefang på 5 m.

Den 31. august 2016 bliver kommunen kontaktet af Wind1, som skal regne på akkumuleret støj fra omkringliggende vindmøller i forhold til vindmølleparken ved [adresse]. I den forbindelse finder de ud af, at den opstillede husstandsvindmølle er større, end den vindmølle der er givet landzonetilladelse til i 2007. Ejer bekræfter efterfølgende, at han har udskiftet vindmøllen, og den er gravet ned for at opnå en maks. højde på ialt 25 m.

Efter forvaltningens vurdering, skulle husstandsvindmøllen enten søges retlig eller fysisk lovliggjort i henhold til planlovens landzonebestemmelser.

Der bedes om oplysninger fra ejer, og modtager et certifikat på vindmøllen den 26. september 2016. Den 28. januar 2020 - bliver der givet et standsningspåbud, da ejer er i gang med at opsætte en vindmølle, som der hverken er landzonetilladelse eller byggetilladelse til. Standsningspåbuddet bliver ikke overholdt. Ejer oplyser, at den vindmølle som er blevet opstillet, er en brugt Vesta type V15 og er en opgradering af den eksisterende vindmølle. Vindmøllen er ikke ændret i konstruktionen, men effekten er nedsat ved at ændre vinge indstilling samt ændring af omdrejning fra 50 til 34 omdrejninger pr. min. Samtidig er der monteret en ny generator på 22 kW.

Der blev igangsat en påbudssag, for at få det ulovlige forhold lovliggjort, enten ved at der kan opnås en landzonetilladelse eller at vindmøllen nedtages. Den 20. august 2020 meddeler ejers rådgiver, at vindmøllen bliver nedtaget senest den 1. november 2020.

### Sagsfremstilling

Der er nu på ny søgt landzonetilladelse til opstilling af en husstandsvindmølle på ejendommen matr. nr. 72 Rejsby Ejerlav, beliggende [adresse], 6780 Skærbæk.

Vindmøllen der er søgt tilladelse til at opstille, er den samme vindmølle, som blev nedtaget i november 2020.

Efter § 35 i planloven må der i landzone ikke uden tilladelse fra kommunen foretages udstykning, opføres ny bebyggelse eller ske ændringer i anvendelse af bestående bebyggelse og ubebyggede arealer. Opsætning af en husstandsvindmølle kræver en landzonetilladelse.

En husstandsvindmølle er defineret ved at have et rotorareal på 200 m2 eller derunder og med en total højde på 25 m målt fra terræn til vingespids eller derunder. En husstandsvindmølle skal opsættes i umiddelbar tilknytning til eksisterende bebyggelse. Umiddelbar tilknytning til eksisterende bebyggelse beror på en konkret vurdering, men afstanden er typisk mellem 20 - 25 m.

Forvaltningen har udarbejdet et udkast til en landzonetilladelse til opstilling af en husstandsvindmølle på [adresse], 6780 Skærbæk. I udkastet er der stillet følgende vilkår:

1. Husstandsvindmøllen må ikke opstilles før der er indsendt støjdata, og disse er accepteret af Tønder Kommune (Myndighed-Teknik & Miljø).
2. Husstandsvindmøllen skal være typegodkendt i henhold til bekendtgørelse om certificering og servicering af vindmøller m.v.
3. Husstandsvindmøllen opstilles hvor den tidligere husstandsvindmølle var opstillet.
4. Husstandsvindmøllens totalhøjde må ikke overstige 25 m målt fra terræn til øverste vingespids.
5. Møllehuset (nacelle) må ikke påklæbes et stort og dominerende logo.
6. Husstandsvindmøllen må ikke opføres i reflekterende materialer.
7. Husstandsvindmøllen skal automatisk stoppe i tidsrummet kl. 20 - 21 i perioden 20. april til den 24. august.
8. Husstandsvindmøllen inklusiv fundament skal fjernes for ejers regning, når møllen har været ude af drift i 1 år.

Før husstandsvindmøllen må opsættes, skal der, i henhold til bekendtgørelse om støj fra vindmøller, ske en anmeldelse til kommunen, hvor der blandt andet skal vedlægges støjberegninger. Det vil også kræve en byggetilladelse før vindmøllen må opstilles.

Der er indsendt en VE-ansøgning til kommunen om et vindmølleprojekt Energipark Haved, som er beliggende ca. 3,2 km fra den ønskede husstandsvindmølle.

Husstandsvindmøllen på [adresse], 6780 Skærbæk kan muligvis påvirke VE projektet - Energipark Haved, da støjen fra vindmøllen skal indgå i den samlede støjbelastning i området.

Plan og miljøvurderingsprocessen i forbindelse med Paw Jakobsen er sat i bero, da der afventes en afklaring fra Forsvarets Ejendomsstyrelse (FES) i forhold til flyvekorridorer og eventuelle begrænsninger. Kommunen har givet en udtalelse om afgrænsning af miljøvurderingen, og udvikler var netop klar til at aflevere første udkast til rapporterne og plangrundlaget, da FES meddelte, at de havde overset idéhøringen og nu kom med forsinket tilbagemelding.

Forvaltningen indstiller 2 scenarier:

1. Der gives afslag på ansøgning til opstilling af husstandsvindmøllen.
2. Der gives landzonetilladelse til opstilling af husstandsvindmøllen.

### Lovgrundlag

Planloven

### Indstilling Fagchef for Plan og Udvikling indstiller,

|  |  |
| --- | --- |
| at | der besluttes et af de 2 scenarier. |

### Beslutning

Teknik- og Miljøudvalget godkender scenarie 1, idet hensynet til naboernes bekymringer vejer højst.

André Lund deltog ikke i mødet.